"Minu jaoks on natuke müstiline, et sotside reiting nii madal on. Olukorras, kus kaks paremerakonda kulgevad üsna võimsalt - ma hetkel loen paremerakonnaks ka EKRE - oleks loogiline, et nende toetus oleks märkimisväärselt suurem," ütles Lumi ERR-ile.

"See näitab, et seal on midagi kapitaalselt mäda. Nende potentsiaal oleks kindlasti märksa kõrgem, kui nad suudaksid vähegi oma sõnumeid ja juhtimist muuta," lausus ta.

Lumi sõnul peaksid sotsid oma juhtimisega midagi radikaalsemat ette võtma. "Ossinovski ministrikohast loobumine neid kindlasti mäele ei vii. Poliitilises plaanis, enne kui sotsid põhjalikumalt enda profiili ja juhtimist värskendada ei ürita, seal midagi rõõmsat neid ei oota," arvas Lumi.

Lumi hinnangul aitaks uue esimehe valimine. "Ossinovski võib olla väga sümpaatne ja intelligentne inimene, aga erakonna liidri kohal ta kindlasti ei ole see inimene, kellega minna valimistele. Seal kindlasti on vaja mingit muudatust," ütles Lumi.

ERR-i uudistetoimetuse tellitud enam kui tuhande vastajaga Turu-uuringute AS-i küsitluse järgi kukkus sotside toetus valimiskünnise servale, ehk kuue protsendi peale. Kuu varem oli sotsiaaldemokraatide toetus kümme ja kahe kuu eest kaheksa protsenti.